**ΠΑΙΧΝΙΔΙΑ**

O τελευταίος μήνας του χρόνου αφιερώνεται σε μια παιχνιδιάρικη ενότητα προβολών που κλείνει το μάτι με αισιοδοξία στις μέρες που πέρασαν. Με μέσο τα παιχνίδια, μετακινούμαστε από την άμιλλα και τις αντιπολεμικές νύξεις στην οικονομική κρίση και στον ερωτισμό. Κοινή συνισταμένη όλων η ελαφρότητα των παιγνίων, που κρύβουν κάτω από την επιφάνειά τους βαθύτερα νοήματα.

Πρεμιέρα της ενότητας κάνει το πολυσυζητημένο Chevalier της Αθηνάς Ραχήλ-Τσαγγάρη [Πέμπτη 01/12], που αποτελεί και την επίσημη πρόταση της χώρας μας για τα επερχόμενα Οσκαρ. Από τα γαλλικά Απαγορευμένα Παιχνίδια – Jeux Interdits [Πέμπτη 08/12] και τον Ιταλό Χαρτοπαίκτη με ταλέντο – Lo scopone scientifico [Πέμπτη 15/12] μέχρι το αισθησιακό Αγάπα με αν τολμάς – Jeux d'enfants [Πέμπτη 22/12], η λέσχη κλείνει Ευρωπαϊκά το 2016 και ατενίζει με αισιοδοξία την επόμενη χρονιά.

Στις παράλληλες εκδηλώσεις του Δεκεμβρίου υπάρχουν δύο συνεργασίες της λέσχης με το σημαντικό Δημοτικό Ωδείο Καλαμάτας, που μας τιμούν ιδιαίτερα:

Το Σάββατο 03 Δεκεμβρίου παρουσιάζεται η τελευταία ταινία του Μιχάλη Κακογιάννη «Στον Βυσσινόκηπο» ταυτόχρονα με μια  ζωντανή μουσική πρόταση με έργα Ρώσων συνθετών για Φλάουτο και Πιάνο. Τον κινηματογραφικό «Βυσσινόκηπο» του Μιχάλη Κακογιάννη που βασίζεται στο ομότιτλο θεατρικό του Άντον Τσέχοφ, ντύνουν με μουσικές των Tchaikovsky, Prokofiev, Shostakovichκαι Sviridov η φλαουτίσταΝαταλία Γεράκη και ο πιανίστας Απόστολος Παληός. Χαρακτηριστικά αποσπάσματα της ταινίας εναλλάσσονται με μουσικά αριστουργήματα οδηγώντας τη βραδιά σε μια δραματική κορύφωση σε μια εκδήλωση που πραγματοποιείται με την στήριξη του ιδρύματος  "Μιχάλης Κακογιάννης"

Την Κυριακή 11 Δεκεμβρίου ως μέρος αφιερώματος στον σπουδαίο σκηνοθέτη Βασίλη Βαφέα, θα προβληθεί με ελεύθερη είσοδος το Κοσμικό Ανατομείο, μια σουρρεαλιστική, ποιητική ταινία που αντιπαραθέτει τους δύο κόσμους, αυτόν ενός πρωτοποριακού καλλιτέχνη του προσφάτως χαμένου Γρηγόρη Σεμιτέκολο  με τον κόσμο των κατοίκων μιας παραμεθόριας νήσου.

**ΔΕΚΕΜΒΡΙΟΣ**

*ΠΕΜΠΤΗ 01 ΔΕΚΕΜΒΡΙΟΥ*

**Chevalier [2015]**

σκηνοθεσία: Αθηνά Ραχήλ Τσαγγάρη

παίζουν: Μάκη Παπαδημητρίου, Σάκη Ρουβά, Βαγγέλη Μουρίκη, Γιώργο Πυρπασόπουλο

*χώρος - Εργατικό Κέντρο / ώρα -- 21:30 / είσοδος -- 4 ευρώ/ είσοδος ελεύθερη -- για νέους κάτω των 18 ετών*

*παράλληλη εκδήλωση*

*ΣΑΒΒΑΤΟ 03 ΔΕΚΕΜΒΡΙΟΥ*

**Βυσσινόκηπος του Μιχάλη Κακογιάννη**
Ναταλία Γεράκη, φλάουτο – Απόστολος Παληος, πιάνο
Μια εκδήλωση του Δημοτικού Ωδείου Καλαμάτας και της Φάρις «μουσικές του Κόσμου»

Με την στήριξη του Ιδρύματος Μιχάλης Κακογιάννης

*χώρος - Εργατικό Κέντρο / ώρα -- 20:00 / είσοδος -- 5 ευρώ*

*ΠΕΜΠΤΗ 08 ΔΕΚΕΜΒΡΙΟΥ*

**Απαγορευμένα Παιχνίδια – Jeux Interdits [1952]**

σκηνοθεσία: René Clément

παίζουν: Georges Poujouly, Brigitte Fossey, Amédée

*χώρος - Εργατικό Κέντρο / ώρα -- 21:30 / είσοδος -- 4 ευρώ/ είσοδος ελεύθερη -- για νέους κάτω των 18 ετών*

*παράλληλη εκδήλωση*

*ΚΥΡΙΑΚΗ 11 ΔΕΚΕΜΒΡΙΟΥ*

**Κοσμικό Ανατομείο [1993]**
σκηνοθεσία/σενάριο: Βασίλης Βαφέας

παίζουν: Γρηγόρης Σεμιτέκολο, Νεφέλη Ανθοπούλου και οι λιμενεργάτες του Καρλοβάσου της Σάμου

Με την στήριξη του Δημοτικού Ωδείου Καλαμάτας και της Φάρις

*χώρος - Εργατικό Κέντρο / ώρα -- 20:00 / είσοδος -- ελεύθερη*

*ΠΕΜΠΤΗ 15 ΔΕΚΕΜΒΡΙΟΥ*

**Χαρτοπαίκτης με ταλέντο – Lo scopone scientifico [1972]**

σκηνοθεσία: Luigi Comencini

παίζουν: Alberto Sordi, Silvana Mangano, Joseph Cotton, Bette Davis

*χώρος - Εργατικό Κέντρο / ώρα -- 21:30 / είσοδος -- 4 ευρώ/ είσοδος ελεύθερη -- για νέους κάτω των 18 ετών*

*ΠΕΜΠΤΗ 22 ΔΕΚΕΜΒΡΙΟΥ*

**Αγάπα με αν τολμάς – Jeux d'enfants [2003]**

σκηνοθεσία: Yann Samuell

παίζουν: Marion Cotillard, Guillaume Canet

*χώρος - Εργατικό Κέντρο / ώρα -- 21:30 / είσοδος -- 4 ευρώ/ είσοδος ελεύθερη -- για νέους κάτω των 18 ετών*

www.filmhouse.gr

*ΠΕΜΠΤΗ 01 ΔΕΚΕΜΒΡΙΟΥ*

**Chevalier [2015]**

σκηνοθεσία: Αθηνά Ραχήλ Τσαγγάρη

παίζουν: Μάκη Παπαδημητρίου, Σάκη Ρουβά, Γιώργο Κέντρο, Βαγγέλη Μουρίκη, Γιώργο Πυρπασόπουλο, Πάνο Κορώνη

διάρκεια: 99 λεπτά

χώρος προβολής – αμφιθέατρο Θόδωρος Αγγελόπουλος, Εργατικό Κέντρο

ώρα προβολής -- 21:30

είσοδος -- 4 ευρώ

είσοδος ελεύθερη -- για νέους κάτω των 18 ετών

Ο ιδιοκτήτης ενός γιοτ και οι πέντε φιλοξενούμενοί του, επιστρέφοντας από μια χειμερινή εκδρομή ψαρέματος, εγκλωβίζονται στο σκάφος, ανοιχτά του Σαρωνικού λόγω μιας μηχανικής βλάβης. Για να περάσει η ώρα ξεκινούν ένα αυτοσχέδιο παιχνίδι, με νικητή τον καλύτερο και έπαθλο ένα δαχτυλίδι chevalier. Κανείς δεν θα κατέβει από το σκάφος, αν δεν ανακηρυχτεί ο νικητής.

Το Chevalier είναι τόσο διασκεδαστικό, όσο και βαθιά ανταγωνιστικό, σχολιάζοντας εύστοχα την ανδρική ματαιοδοξία και την κοινωνική ανταγωνιστικότητα. Το μεγάλο του ατού είναι οι εξαιρετικές ερμηνείες των ηθοποιών, οι οποίο συμπληρώνουν ιδανικά ο ένας τον άλλον και δίνουν στους ήδη εκπληκτικούς διάλογους μια άλλη διάσταση. Διαποτισμένοι με πανέξυπνο χιούμορ και φυσική απλότητα, νομίζεις ότι ακούς τη συζήτηση της διπλανής αντροπαρέας. Δεν είναι τυχαίο, ότι στο φεστιβάλ του Σαράγεβο η ταινία απέσπασε βραβείο ανδρικής ερμηνείας για το σύνολο του cast, και όχι για κάποιον από τους πρωταγωνιστές της συγκεκριμένα.

*Η ταινία κέρδισε το βραβείο καλύτερης ταινίας στο Φεστιβάλ Λονδίνου και το βραβείο κοινού στο Φεστιβάλ Θεσσαλονίκης. Είναι η ελληνική υποψηφιότητα για τα φετινά βραβεία Όσκαρ.*

*ΠΕΜΠΤΗ 08 ΔΕΚΕΜΒΡΙΟΥ*

**Απαγορευμένα Παιχνίδια – Les Jeux Interdits [1952]**

σκηνοθεσία: René Clément

παίζουν: Georges Poujouly, Brigitte Fossey, Amédée

διάρκεια: 84 λεπτά

χώρος προβολής – αμφιθέατρο Θόδωρος Αγγελόπουλος, Εργατικό Κέντρο

ώρα προβολής -- 21:30

είσοδος -- 4 ευρώ

είσοδος ελεύθερη -- για νέους κάτω των 18 ετών

Τα Απαγορευμένα παιχνίδια (1952) του René Clément είναι ίσως μια από τις πιο συγκινητικές ταινίες με θέμα τον πόλεμο. Η ιστορία ξεκινάει με τους Γάλλους να εγκαταλείπουν το Παρίσι μετά την εισβολή των Γερμανών και να οδεύουν προς το νότο. Ένα μικρό κορίτσι βλέπει τους γονείς της να σκοτώνονται και φιλοξενείται από μια αγροτική οικογένεια, ο γιος της οποίας τη βοηθά να θάψουν το νεκρό της σκυλί και μαζί θα αρχίσουν να επιδίδονται σε «απαγορευμένα παιχνίδια» ...

Πρόκειται για μια συγκλονιστική ματιά στην παιδική αθωότητα που αγωνίζεται να επιβιώσει σ’ ένα εχθρικό περιβάλλον όπου κυριαρχεί ο θάνατος, όπου η καθημερινότητα έχει μετατραπεί σε έναν κυριολεκτικό αγώνα επιβίωσης και η ανθρωπιά και το συναίσθημα έχουν επισκιαστεί από τον τρόμο του πολέμου. Η αφήγηση του Clément είναι στυγνά ρεαλιστική στην απεικόνιση της ζωής των χωρικών, ενώ αντίθετα διαποτίζεται με έντονο λυρισμό απέναντι στους μικρούς ήρωές του και η εναλλαγή αυτή γίνεται με ανεπανάληπτη μαεστρία, δίνοντας σε ένα σκληρό δράμα μια ρομαντική διάθεση και μια νότα αισιοδοξίας.

*Η ταινία κέρδισε το Χρυσό Λέοντα στο φεστιβάλ της Βενετίας, ενώ ο François Boyer ήταν υποψήφιος για Όσκαρ σεναρίου.*

*ΠΕΜΠΤΗ 15 ΔΕΚΕΜΒΡΙΟΥ*

**Χαρτοπαίκτης με ταλέντο – Lo scopone scientifico [1972]**

σκηνοθεσία: Luigi Comencini

παίζουν: Alberto Sordi, Silvana Mangano, Joseph Cotton, Bette Davis

διάρκεια: 113 λεπτά

χώρος προβολής – αμφιθέατρο Θόδωρος Αγγελόπουλος, Εργατικό Κέντρο

ώρα προβολής -- 21:30

είσοδος -- 4 ευρώ

είσοδος ελεύθερη -- για νέους κάτω των 18 ετών

Μία πλούσια Αμερικάνα προσκαλεί μια φορά το χρόνο ένα ζευγάρι φτωχών Ιταλών προκειμένου να παίξουν σκόρπα, ένα τοπικό χαρτοπαικτικό παιχνίδι, γεγονός που περιμένουν με μεγάλη αγωνία, η μεν για να καλύψει τη ματαιοδοξία της και οι δε για να φτάσουν το άπιαστο όνειρο του πλούτου.

Μέσα από την παραβολική αυτή πολιτική η σάτιρα ο Κομεντσίνι, με ένα βλέμμα διεισδυτικό και χλευαστικό ασκεί την κριτική του στο κοινωνικό status του πλούτου και της φτώχειας. Οι σκληροί πλούσιοι εκμεταλλεύονται τα φτωχά κορόιδα για να γίνουν πλουσιότεροι. Οι αφελείς φτωχοί χτίζουν πύργους στην άμμο και προσπαθούν να πιάσουν την καλή με διάφορα αναποτελεσματικά τεχνάσματα. Κάτι σαν αλληγορία πάνω στην ισχύ του χρήματος και την απληστία, κάτι σαν αντάρτικο μεταξύ μιας μεγάλης δύναμης (ΗΠΑ) και μιας υποδεέστερης (Ιταλία).

Η εξαιρετική καφεκίτρινη φωτογραφία δένει τέλεια με το μεσογειακό τοπίο και την εσωτερική μελαγχολία της ταινίας, ενώ οι μοναδικές ερμηνείες την απογειώνουν. Και το κερασάκι στην τούρτα έρχεται με το απρόσμενο, εκπληκτικό και πολύ τολμηρό φινάλε, που κλείνει το μάτι στο θεατή με μια γερή δόση μαύρου χιούμορ και σαφείς σινεφίλ υπαινιγμούς!

*ΠΕΜΠΤΗ 22 ΔΕΚΕΜΒΡΙΟΥ*

**Αγάπα με αν τολμάς – Jeux d'enfants [2003]**

σκηνοθεσία: Yann Samuell

παίζουν: Marion Cotillard, Guillaume Canet

διάρκεια: 101 λεπτά

χώρος προβολής – αμφιθέατρο Θόδωρος Αγγελόπουλος, Εργατικό Κέντρο

ώρα προβολής -- 21:30

είσοδος -- 4 ευρώ

είσοδος ελεύθερη -- για νέους κάτω των 18 ετών

Ένα καρουζέλ γίνεται η αφορμή για να αρχίσει ένα παιχνίδι τόλμης και θάρρους για τους δυο αχώριστους μικρούς φίλους Ζιλιάν και Σοφί. Ένα παιχνίδι που θα γίνει συνήθεια, που θα κρατήσει χρόνια και που αντανακλά όλη την παράδοξη και ανταγωνιστική φύση του έρωτα.

Ο Yann Samuell με εφαλτήριο τις προσωπικότητες των δύο ηρώων πλάθει ένα παραμύθι ενηλίκων, ένα παραμύθι για τα πάθη του έρωτα. Οδηγός σε ένα ξέφρενο ταξίδι, με πινελιές Amelie, και ρυθμό Trainspotting (ταινίες – σημείο αναφοράς του Samuell όπως ο ίδιος τονίζει), βάζει συνοδοιπόρο το θεατή στην πορεία του Ζιλιάν και της Σοφί. Κι ενώ κυριαρχεί ένας καταιγισμός χρωμάτων, γραφικών, κινουμένου σχεδίου, συμβολισμών, φιλοσοφικών αναζητήσεων, λογοτεχνικών αναφορών και έντονης κίνησης της κάμερας, ενώνονται τόσο αρμονικά μεταξύ τους, που το αποτέλεσμα είναι μαγευτικό και ξετυλίγεται μια ιστορία τόσο παραμυθένια όσο και ρεαλιστική.

*Η μουσική του Philippe Rombi ντύνει την ταινία ομοιόμορφα αφήνοντας μια γλυκόπικρη αίσθηση, ενώ το La Vie En Rose της Edith Piaf ακούγεται σε τέσσερις διαφορετικές εκτελέσεις από τους Zazie, Trio Esperanza, Louis Armstrong και Donna Summer.*